Oortreder wou glo met Gautrain vlug | Maroela Media
Oortreder wou glo met Gautrain vlug
Die man wat Dinsdag ernstig beseer is toe ŉ Gautrain hom getref het, wou glo op een van die bewegende sneltreine spring om van die polisie te ontsnap.
Johan Pieterse, ŉ woordvoerder van die Tshwane-nooddienste, het Woensdag gesê al twee die man se bene is gebreek en hy het ook erge kopbeserings opgedoen. “Die polisie het die man Dinsdag gejaag en hy het ongemagtigde toegang tot die spoorlyn bekom,” het Pieterse gesê. Die voorval het op die spoorlyn tussen die Hatfield- en Pretoria-stasies plaasgevind. “Hy het probeer om op een van die bewegende treine te spring.”
Sers. Asnath Melatsi, ŉ woordvoerder van die polisie, het gesê ŉ huishulp het die verdagte vroeër naby Devenishstraat opgemerk. Hy het gehardloop en oor die heining van ŉ aangrensende huis en die spoorlyn gespring. Hy het ŉ paar meter ver geval waarna hy op die bewegende trein wou spring en wéér geval het. “Die man is vir oortreding in hegtenis geneem,” het Melatsi gesê. “Hy is tans in die hospitaal onder polisiebewaking.”
Daar is aanvanklik berig dat twee mans ongemagtigde toegang tot die spoorlyn bekom het, maar Melatsi het aan Maroela Media bevestig dat hulle slegs die een man ondersoek.
Errol Braithwaite, woordvoerder van die Gautrain-bedryfsmaatskappy Bombela, het Dinsdag aan Maroela Media gesê treindienste was vir ŉ kort rukkie tussen Hatfield en Pretoria vertraag. Treindienste het normaalweg voortgegaan nadat die man na die hospitaal geneem is.
“Die treinspoor is uiters gevaarlik, omdat die treine baie vinnig en baie stil is. Daar is ook gevaarlike toerusting,” het Braithwaite aan Sapa gesê. “Ons sal optree teen enigiemand wat ongemagtigde toegang tot die spoorreserwe wil bekom en aanklagte van oortreding sal aanhangig gemaak word.” – SAPA
Nou gaan hy seker die Gautrain dagvaar omdat die trein nie sag genoeg is om teen te val nie. Ek hoor dan as ‘n inbreker by my huis seerkry is dit my verantwoordelikheid.